水亭獨酌十二韵
作者：陸游
朝代：宋

paragraphs: 清風掃鬱蒸，爽氣生户牖。
客中淡無事，翛然一杯酒。
書生拙自料，事業期不朽。
少年忝朝跡，蹭蹬今白首。
歴觀千載事，和戎固嘗有。
定襄伍原間，乃可畫地守。
神州在何許，東巡已去久。
煌煌一統業，謨訓其可負。
荆楚多劍客，宣潤冨弩手。
孰能用其長，坐使老農畞。
講武幸長楊，勞軍臨細柳。
中興望聖時，未死得見否。